በወልድያ ከተማ የሚታየዉ የልማት አፈጻጸም ለሌሎች አርአያ ነዉ ….. የአማራ ክልል ርእሰ መስተዳድር
አዲስ አበባ፤ ሐምሌ 14/2005 (ዋኢማ) – በሰሜን ወሎ ዞን በወልድያ ከተማ የሚታየዉን የልማት አፈጻጸም ስኬት ሌሎች ዞኖች ሊማሩበት የሚገባ መሆኑን የአማራ ክልል ርእሰ መስተዳድር አስገነዘቡ። ርእሰ መስተዳድሩ አቶ አያሌዉ ጎበዜ ይህንን ያስገነዘቡት በወልድያ ከተማ በሁለት ወራት ዉስጥ በ16 ነጥብ 4 ሚሊዮን ብር የተከናወነውን የጎርፍ መከላከያ ግንባታና የተፋሰስ ቦይ ስራ ከፌደራል፤ ከክልልና ሰሜን ወሎ ዞን ወረዳዎች ከተውጣጡ እንግዶች ጋር ትናንት ተዘዋዉረዉ ከጎበኙ በኋላ በሰጡት አስተያየት ነዉ። ከግንቦት አጋማሽ ጀምሮ የተከናወነው የልማት ስራ ዉጤታማና በአጭር ጊዜ የተቋማትና መኖሪያ ቤቶችን የጎርፍ ስጋት ያስወገደ በመሆኑ ሌሎች ዞኖች ሊማሩበት የሚገባ ተግባር መሆኑን አረጋገጠዋል። የሰሜን ወሎ ዞን በበጋዉ ወቅት ሕዝቡን በማስተባበር ያከናወነዉ የተፈጥሮ ሀብት ልማት ዉጤታማና በክልሉ ተጠቃሽ እንደሆነ ከወራት በፊት ባዩት ስራ ማረጋገጣቸዉን ገልጸው የወልድያ ከተማ በጥቃቅንና በአነስተኛ ፤በኢንቨስትመንትና ድልድይ ስራ ዉጤታማ ስራ ማከናወኑን አስታውቀዋል። በዞኑ የ2005 በጀት ዓመት በከተሞች የተከናወኑ የልማት ስራዎች ማጠናቀቂያ ፌስቲቫልና የፎቶግራፍ ኤግዚቢሽን በርእሰ መስተዳድሩ ተመርቆ የተከፈተ ሲሆን እንግዶች ከተፋሰስ ልማቱ ሌላ የዶሮ እርባታ፣የአላሙዲንን ስታዲየም ግንባታና የወልድያ ዩኒቨርስቲን እንቅስቃሴ ጎብኝተዋል። በከተሞች ዓመታዊ የልማት ስራ ማጠናቀቂያ በዓል መጨረሻ ላይ በተካሄደ የፓናል ውይይት ተሳታፊዎች የወልድያ አስፋልት መንገድ በመጥበቡ ሁለት ከባድ ተሽከርካሪዎችን እንደማያስተላልፍ፤ የከተማዉ የመጠጥ ዉሀ ስራ ባለፈዉ መጋቢት ይጠናቀቃል ተብሎ መጓተትንና ለሌሎች የሕዝብ ችግሮች የፌደራልና ክልል መንግስታት አስቸኳይ መፍትሄ እንዲሰጧቸዉ ጠይቀዋል። የክልሉ ርእሰ መስተዳድርና ከፌደራል የመጡት ተወካዮች የወልድያን ችግር ደረጃ በደረጃ ለማቃለል የተቻላቸዉን እንደሚያደርጉ ቃል የገቡ ሲሆን አቶ ፀጋ አራጌ የሰሜን ወሎ ዞን ዋና አስተዳዳሪ በበኩላቸዉ የክልሉ መንግስት ለወልድያ ከተማ አስቸኳይ የጎርፍ መከላከያ ፕሮጀክት በአጣዳፊ በጀት መድቦ ስራ ላይ በመዋሉ ምስጋና አቅርበዋል። እንደ ኢዜአ  ዘገባ በ2005 በአከናወኑት የከተማ ልማት ስራ ተወዳድረዉ ዉጤታማ የሆኑ ከተሞች፣ምስጉን ግብር ከፋዮች ፣ ዉጤታማ ማህበራት፤ ኢንተርፕራይዞች፣ በኢንንቨስትመንት ግንባር ቀደም ባለሀብቶች ልዩ ልዩ ሽልማቶች በርእሰ መስተዳድሩ ተሰጥቷል።